**ΔΕΛΤΙΟ ΤΥΠΟΥ**

**Συνάντηση της Υπουργού Εργασίας και Κοινωνικών Ασφαλίσεων με αντιπροσωπεία της Επιτροπής Ισότητας των Φύλων στην Απασχόληση και στην Εκπαίδευση**

Συνάντηση με αντιπροσωπεία της Επιτροπής Ισότητας των Φύλων στην Απασχόληση και στην Εκπαίδευση, με σκοπό την παράδοση των πεπραγμένων της Επιτροπής για το 2011 και την παρουσίαση του προγράμματος δραστηριοτήτων της για το 2012, είχε σήμερα η Υπουργός Εργασίας και Κοινωνικών Ασφαλίσεων, κα Σωτηρούλα Χαραλάμπους.

Η Υπουργός, μετά την παρουσίαση του έργου και του προγραμματισμού της Επιτροπής από την Πρόεδρο της, κα Αργυρούλα Ιωάννου, συνεχάρη την Επιτροπή για το αξιόλογο έργο το οποίο επιτελεί και επεσήμανε ότι, τα τελευταία χρόνια η Επιτροπή Ισότητας των Φύλων στην Απασχόληση και στην Εκπαίδευση, μετά από τη στήριξη που της έχει δοθεί και από το Υπουργείο Εργασίας και Κοινωνικών Ασφαλίσεων, έχει ξεκινήσει ένα αξιόλογο έργο στον τομέα των μελετών γύρω από τα θέματα της ισότητας, αλλά και της διαφώτισης εργοδοτικών και συνδικαλιστικών οργανώσεων και ευρύτερα της κοινωνίας γύρω από τα ζητήματα αυτά. Το πλούσιο αυτό έργο καταμαρτυρείται και από τις προγραμματισμένες δράσεις της Επιτροπής για το 2012, πρόσθεσε η Υπουργός, που σημείωσε ότι το Υπουργείο Εργασίας και Κοινωνικών Ασφαλίσεων θα συνεχίσει να στηρίζει και να συνδράμει στο έργο της Επιτροπής.

Κατά τη συνάντηση, συζητήθηκαν επίσης, τρόποι συνεργασίας της Επιτροπής Ισότητας των Φύλων στην Απασχόληση και στην Εκπαίδευση με το Υπουργείο Εργασίας και Κοινωνικών Ασφαλίσεων στο πλαίσιο της εξάμηνης ανάληψης της προεδρίας του Συμβουλίου της Ευρωπαϊκής Ένωσης από την Κυπριακή Δημοκρατία.

\_\_\_\_\_\_\_\_\_\_\_\_\_\_\_\_\_

26 Ιανουαρίου 2012